MINT คาดรายได้ปีนี้สดใส รับธุรกิจฟื้นตัว หลัง”โควิด”คลี่คลาย พร้อมรักษาสภาพคล่องต่อเนื่อง
MINT คาดรายได้ปีนี้สดใส รับธุรกิจฟื้นตัว หลัง"โควิด"คลี่คลาย จากการกระจายของวัคซีน และการเปิดพรมแดนของประเทศต่างๆ พร้อมรักษาสภาพคล่องต่อเนื่อง
18 มี.ค. 2564

นายชัยพัฒน์ ไพฑูรย์ ประธานเจ้าหน้าที่ฝ่ายพัฒนาเชิงกลยุทธ์ บริษัท ไมเนอร์ อินเตอร์เนชั่นแนล จำกัด (มหาชน) หรือ MINT เปิดเผยว่า หลังจากที่บริษัทฯ ได้รายงานผลประกอบการในปี 2563 มีผลขาดทุนสุทธิ 21,407 ล้านบาท ซึ่งเป็นผลมาจากการแพร่ระบาดโควิด-19 ทั่วโลกในปีที่ผ่านมา ทำให้ปิดประเทศและมีการออกมาตรการต่างๆ ซึ่งส่งผลต่ออุตสาหกรรมภาคการท่องเที่ยวและบริการเป็นอย่างมาก แต่คาดว่าในปี 2564 บริษัทฯ จะมีรายได้เติบโตขึ้นจากปี 2563 หลังจากเริ่มมีสัญญาณการฟื้นตัวของกลุ่มธุรกิจของบริษัท เช่น ธุรกิจอาหาร
โดย ไมเนอร์ ฟู้ด มีกำไรในไตรมาส 4 ปี 2563 กว่า 540 ล้านบาท เพิ่มขึ้นมากกว่า 2 เท่าจากในไตรมาส 4 ปี 2562 ที่มีกำไรสุทธิ 258 ล้านบาท จากความแข็งแกร่งของกลุ่มธุรกิจร้านอาหารในประเทศจีน มาตรการการควบคุมค่าใช้จ่ายที่เข้มงวด และการประหยัดต่อขนาดของแบรนด์บอนชอน ส่งผลให้กลุ่มธุรกิจร้านอาหารในประเทศไทยมีความสามารถในการทำกำไรที่สูงขึ้นอย่างมีนัยสำคัญ
ขณะเดียวกันด้านธุรกิจโรงแรม โดย ไมเนอร์ โฮเทลส์ มีการฟื้นตัวอย่างโดดเด่น โดยเฉพาะในประเทศมัลดีฟส์และออสเตรเลีย มีรายได้เฉลี่ยต่อห้องต่อคืนในเดือนธันวาคม 2563 ต่ำกว่าเดือนธันวาคม 2562 ซึ่งเป็นฤดูการท่องเที่ยวเพียง 5% โดยอัตราการเข้าพักในเดือนธันวาคม 2563 มัลดีฟส์อยู่ที่ร้อยละ 75 และออสเตรเลียอยู่ที่ร้อยละ 62 ซึ่งถือว่าใกล้เคียงก่อนเกิดสถานการณ์โควิด-19 รวมทั้งการฟื้นตัวของอนันตรา เวเคชั่น คลับ และยอดขายของโครงการที่อยู่อาศัย ส่งผลให้ธุรกิจอสังหาริมทรัพย์สามารถกลับมาสร้างกำไรสุทธิได้ แม้โรงแรมในยุโรปยังชะลอตัว แต่เอ็นเอช โฮเทล กรุ๊ป ยังคงดำเนินธุรกิจอย่างมีประสิทธิภาพด้วยแพลตฟอร์มการขายที่แข็งแกร่ง
ทั้งนี้ ในปีที่ผ่านมา บริษัทฯให้ความสำคัญกับการควบคุมค่าใช้จ่าย การลดกระแสเงินสดจ่าย และการรักษาสภาพคล่องตลอดไตรมาส 4 หลังจากการระบาดระลอกใหม่ ส่งผลให้กระแสเงินสดจ่ายเฉลี่ยต่อเดือนเพิ่มขึ้นเล็กน้อยจาก 1,500 ล้านบาทในไตรมาส 3 เป็น 1,600 ล้านบาทในไตรมาส 4 อย่างไรก็ตามในด้านของฐานะการเงินของบริษัทยังคงแข็งแกร่งและมีความยืดหยุ่น
โดยปัจจุบันมีกระแสเงินสดกว่า 25,000 ล้านบาท และวงเงินสินเชื่อจากสถาบันการเงินอีก 28,000 ล้านบาท ทำให้บริษัทมีเงินทุนสำรองที่เพียงพอสำหรับการดำเนินงานต่อไปได้อีกกว่าสองปี และการฟื้นตัวของธุรกิจจะช่วยให้บริษัทมีฐานเงินสดที่เพิ่มขึ้นด้วย พร้อมทั้งมีการปรับลดงบลงทุนในปีนี้ลง 52% อยู่ที่ 4,000-5,000 ล้านบาท จากเดิมอยู่ที่ 1 หมื่นล้านบาท รวมทั้งคณะกรรมการบริษัท มีมติงดการจ่ายเงินปันผลสำหรับผลการดำเนินงานประจำปี 2563 เพื่อรักษาสภาพคล่องและเป็นเงินทุนหมุนเวียนจากความไม่แน่นอนทางเศรษฐกิจ และผลกระทบของสถานการณ์โควิด-19
ทั้งนี้ ในด้านการบริหารจัดการฐานะทางการเงิน บริษัทได้วางแผนเชิงรุก โดยต้นเดือนกุมภาพันธ์ที่ผ่านมา บริษัทฯ ได้รับการอนุมัติจากผู้ถือหุ้นกู้ ขยายระยะเวลาการยกเว้นการทดสอบการดำรงอัตราส่วนทางการเงินออกไปอีกสองปีจนถึงสิ้นปี 2565 รวมถึงผู้ถือหุ้นกู้ของบริษัทฯ ได้อนุมัติการแก้ไขคำจำกัดความของข้อกำหนดสิทธิ โดยไม่นับรวมผลกระทบจากการด้อยค่าสินทรัพย์จากสถานการณ์โควิด-19 ในส่วนของผู้ถือหุ้นเพื่อการคำนวณอัตราส่วนทางการเงินไปจนถึงสิ้นปี 2567 แสดงให้เห็นถึงการให้ความสนับสนุนและความเชื่อมั่นของผู้ถือหุ้นกู้ที่มีต่อบริษัทฯ นอกจากนี้ บริษัทมีกลยุทธ์ในการหมุนเวียนสินทรัพย์ที่อยู่ระหว่างการดำเนินการ ซึ่งคาดว่าจะแล้วเสร็จในไตรมาสที่ 2 และ 3 ของปี 2564 โดยบริษัทจะสามารถใช้เงินที่ได้จากการหมุนเวียนสินทรัพย์นี้ มาลดหนี้ของบริษัทได้เพิ่มเติมอีกด้วย
นอกจากนี้ คณะกรรมการบริษัทได้อนุมัติการออกใบสำคัญแสดงสิทธิซื้อหุ้น (วอร์แรนท์) 2 ชุดให้ผู้ถือหุ้นเดิมที่มีชื่อในทะเบียนวันที่ 7 พฤษภาคม 2564 คือวอร์แรนท์ครั้งที่ 8 หรือ MINT-W8 จำนวน 179,020,602 หน่วย สัดส่วน 29 ต่อ 1 ราคาแปลงสภาพ 28 บาท อายุไม่เกิน 2 ปี โดยจะครบกำหนดในปี 2566 และวอร์แรนท์ครั้งที่ 9 หรือ MINT-W9 จำนวน 162,237,420 หน่วย สัดส่วน 32 ต่อ 1 ราคาแปลงสภาพ 31 บาท อายุไม่เกิน 3 ปี โดยครบกำหนดในปี 2567 และเพิ่มทุนจำนวน 341,258,022 หุ้น เพื่อรองรับการใช้สิทธิแปลงสภาพของวอร์แรนท์ ซึ่งการใช้สิทธิแปลงเป็นหุ้นจะช่วยเสริมฐานผู้ถือหุ้นเพิ่มขึ้นจำนวน 1 หมื่นล้านบาทในช่วง 2-3 ปีข้างหน้า ด้วยจำนวนหุ้นที่เพิ่มขึ้นเพียง 6.2% โดยบริษัทจะจัดประชุมผู้ถือหุ้นเพื่อขออนุมัติในวันที่ 22 เมษายน 2564 เวลา 13 นาฬิกา ณ ห้องแกรนด์ ริเวอร์ไซด์ บอลรูม ชั้น 10 โรงแรมอวานี พลัส ริเวอร์ไซด์ กรุงเทพฯ  
สำหรับผลการดำเนินงานในปี 2564 บริษัทฯ ในฐานะผู้นำธุรกิจโรงแรม อาหาร และไลฟ์สไตล์ ทั้งในประเทศไทยและระดับโลก คาดว่าจะมีแนวโน้มที่ดี สืบเนื่องจากการกระจายของวัคซีนป้องกันโควิด-19 รวมทั้งการใช้วัคซีนพาสปอร์ต และคาดว่าจะเริ่มมีการเปิดพรมแดนของแต่ละประเทศ เพื่อกลับมารับนักท่องเที่ยวต่างประเทศมากขึ้น และจะส่งผลทำให้ภาคการท่องเที่ยวเริ่มฟื้นตัว เพื่อรองรับความต้องการการเดินทางท่องเที่ยวที่คาดว่าจะมีความต้องการสูงมาก แม้ว่าอาจจะยังไม่เท่ากับในปี 2562 ก่อนการแพร่ระบาดโควิด-19 เพราะนักท่องเที่ยวต่างชาติที่กลับเข้ามาอาจต้องใช้เวลา คาดว่าจะเป็นช่วงครึ่งหลังของปีนี้
“บริษัทได้ดำเนินมาตรการต่างๆ อย่างต่อเนื่อง ทั้งการลดรายจ่าย การหาช่องทางการสร้างรายได้ใหม่ในยุค New Normal รวมทั้งการรักษาสภาพคล่องทางการเงิน เพื่อรองรับการฟื้นตัวของอุตสาหกรรมท่องเที่ยวและการบริการ จากนี้ต่อไป การกระจายวัคซีนป้องกันโควิด-19 การใช้วัคซีนพาสปอร์ต การลดระยะเวลาวันกักตัว และมาตรการผ่อนปรนผ่อนคลายอื่นๆ
 รวมทั้งมาตรการกระตุ้นเศรษฐกิจและการท่องเที่ยวจากภาครัฐของไทยและทั่วโลก ถือเป็นสิ่งสำคัญที่จะทำให้เศรษฐกิจทั่วโลก โดยเฉพาะภาคการท่องเที่ยวและการบริการกลับมาฟื้นตัวได้เร็วขึ้น หากมีการควบคุมสถานการณ์การแพร่ระบาดโควิด-19 ได้ดี นักท่องเที่ยวทั่วโลกก็พร้อมที่จะเดินทาง ซึ่ง MINT ในฐานะผู้นำของอุตสาหกรรมและธุรกิจทั้งในไทยและทั่วโลก ได้เตรียมความพร้อมรองรับความต้องการเดินทางและการฟื้นตัวที่คาดว่าจะเกิดขึ้นภายในไตรมาสที่ 3-4 ของปีนี้ ก่อนที่จะฟื้นตัวใกล้เคียงก่อนการแพร่ระบาดโควิด-19 ภายในปี 2565-2566″